
Malária ellenes gyógyszervegyületek vizsgálata humán transzportereken in vitro

A malária elleni küzdelmet megnehezíti a kórokozó Plasmodium törzsek gyógyszer-rezisztenciájának terjedése, ezért a kutatás legfontosabb célja új malária-ellenes hatóanyagok azonosítása. A gyógyszerjelöltek vizsgálata során komoly probléma ugyanakkor a farmakokinetikai jellemzésükre használt állatkísérletek szűk áteresztőképessége és költségessége. A plasmodiumok gyógyszer-rezisztenciájában kulcsszerepet játszanak egyes transzporter-fehérjék, s hasonlóan fontos a gyógyszerek kölcsönhatása a farmakokinetikai tulajdonságaikat meghatározó humán transzporterekkel. Munkánk célja a nagy áteresztőképességű (HTS) membrán-alapú in vitro esszék alkalmazási lehetőségeinek vizsgálata a malária-ellenes gyógyszerjelöltek transzporter kölcsönhatásainak karakterizálására.
E célból jól ismert antimaláriás hatóanyagok (pl. meflokin, klorokin, kinin, artemizinin) kölcsönhatását vizsgáltuk humán ABC-transzporterekkel (MDR1, MRP1, BCRP) membrán-alapú ATPáz esszék segítségével.
Például a hidroxiklorokin, artemizinin, artesunate, klindamicin és halofantrin esetében a mi adataink szolgálnak bizonyítékul elsőként ezen fontos gyógyszerek transzporter kölcsönhatásaira.
Eredményeink szerint a membrán-alapú in vitro tesztek jelentős segítséget nyújthatnak a malária-ellenes gyógyszerjelöltek jellemzésében.



